《秋华亭以天上秋期近分韵得期字》
元代·于立

溪上新亭绝萧爽，四檐高树碧参差。香浮金粟秋盈把，凉沁琼花月满枝。

路近东山深窈窕，水通遥汉共逶迤。银瓶细泻深杯酒，罗扇新题小字诗。

曲倚瑶筝声累咽，歌停翠琯舞频攲。露零菡萏枝枝谢，风入梧桐叶叶吹。

每忆天孙候河鼓，更烦星使问秋期。道林明日难为别，更约山公醉习池。

作者简介：南康庐山人，字彦成，号虚白子。博学通古今，善谈笑。不求仕进，以诗酒放浪江湖间。有《会稽外史集》。